Na podlagi šestega odstavka 4. člena Gradbenega zakona (Uradni list RS, št. 199/21) izdaja minister za okolje in prostor

**PRAVILNIK**

**o začasnih objektih**

(vsebina pravilnika)

Ta pravilnik določa podrobnejša merila in pogoje za postavitev začasnih sezonskih, začasnih nujnih in začasnih skladiščnih objektov (v nadaljevanju: začasni objekti).

**(značilnosti začasnih objektov)**

1. Začasni sezonski objekt je objekt namenjen:
* prireditvam (npr. montažni oder, montažni pokrit prireditveni prostor, montažne tribune za gledalce, montažni objekti za gostinsko ponudbo), ki se ga postavlja samo za čas prireditve; ali
* sezonski ponudbi (npr. montažni gostinski objekti, tudi kot dopolnitev obstoječih objektov, montažni objekti za turistično trgovsko in storitveno dejavnost), ki lahko stoji največ 6 mesecev v istem koledarskem letu.
1. Začasni nujni objekt je objekt, ki se postavi za učinkovito obvladovanje razmer ob naravnih in drugih nesrečah oziroma v primeru višje sile, za čas trajanja naravne in druge nesreče oziroma višje sile, vendar najdlje za tri leta. Začasni nujni objekt se postavlja ob:
* naravni ali drugi nesreči v skladu predpisi, ki urejajo naravne in druge nesreče;
* razglašeni epidemiji nalezljivih bolezni v skladu z zakonom, ki ureja nalezljive bolezni;
* razglašenem izrednem ali vojnem stanjem in ne gre za vojaško-inženirske objekte, zaklonišča ali druge zaščitne objekte; in
* drugih izrednih dogodkih, ki neposredno ogrožajo zdravje ljudi in živali ali premoženje večje vrednosti na območju celotne ali dela države ali na območju celotne občine.
1. Začasni skladiščni objekt je objekt, namenjen skladiščenju nenevarnih snovi ob obstoječih proizvodnih ali skladiščnih objektih, v katerih se že izvaja dejavnost investitorja, na območjih proizvodnih in gospodarskih dejavnosti ter prometne in druge gospodarske javne infrastrukture, in sanitarni objekti ob obstoječih objektih na območjih iz tega odstavka. Objekt iz prejšnje povedi se postavi le enkrat in ne več kot za tri leta.

(podrobnejša merila in pogoji za postavitev začasnih objektov)

1. Začasni objekti se v prostor postavijo v skladu s prostorskim izvedbenim aktom, odlokom o urejanju podobe naselij in krajine, odlokom o urejanju javnih površin in predpisi o urejanju prostora ter posebnimi pogoji iz tega pravilnika, glede na vrsto začasnega objekta.
2. Ne glede na prejšnji odstavek se lahko začasne nujne objekte postavi v prostor v neskladju s prostorskim izvedbenim aktom, odlokom o urejanju podobe naselij in krajine, odlokom o urejanju javnih površin in predpisi o urejanju prostora.
3. Na območju varstvenih režimov in v varovalnih pasovih se začasni sezonski in začasni skladiščni objekti postavijo na podlagi soglasja pristojnega organa, če je ta predpisan v posebnem predpisu.
4. Začasni objekti ne smejo ogrožati varnosti in zdravja uporabnikov in izvajalcev, ki opravljajo dejavnost v ali na objektu oziroma varnosti bližnjih objektov. Za zagotavljanje varnosti in zdravja ter v primeru nastanka škode je odgovoren investitor.
5. Začasni objekti se izvedejo v montažni izvedbi ali kot objekt proizvod.
6. Začasni objekt se postavi tako, da:
* postavitev začasnega objekta ne ovira intervencijskega dostopa in drugih dostopov do objektov (peš prehodi, stopnišča, klančine, podesti stopnišč in klančin, ipd.),
* je zagotovljen dostop do javne ceste,
* ni preprečena uporaba prostora in obstoječih objektov,
* niso potrebni novi priključki na objekte gospodarske javne infrastrukture oziroma se objekte lahko priključi na obstoječe priključke,
* postavitev ne ovira preglednosti in varnosti v prometu (ob prometnicah, ipd.).
1. Začasni objekti so izvedeni in postavljeni tako, da vplivi, katerim bodo verjetno izpostavljeni med uporabo, ne bodo povzročili porušitve začasnega objekta oz. drugih objektov v njegovem vplivnem območju.
2. Zahteve glede izpolnjevanja mehanske odpornosti in stabilnosti objektov je mogoče izpolniti z uporabo veljavnih slovenskih standardov, ki urejajo jeklene in aluminijske konstrukcije, začasne konstrukcije, ali ki urejajo zdravstvene in varnostne zahteve objektov za bivanje.
3. Požarno varnost začasnih objektov se zagotovi z ustreznimi odmiki ali z ustreznimi protipožarnimi ločitvami od sosednjih objektov. Pri izvedbi in postavitvi začasnih objektov je treba zagotoviti neoviran in varen dostop za gašenje in reševanje ter zagotoviti opremo za gašenje začetnih požarov.
4. Pogoje higienske in zdravstvene zaščite ter zaščite okolja začasnih objektov se zagotovi tako, da se glede na namen uporabe zagotovi primerna osvetljenost in kakovost zraka. V ali ob začasnih objektih se glede na namen uporabe zagotovi pitno vodo in zadostno število sanitarij, uredi se odvajanje odpadnih voda in ravnanje z odpadki. Začasni objekti morajo biti zaščiteni pred padavinami in talno vodo.
5. Začasni objekti so izvedeni tako, da se zagotovi varnost pri uporabi, da ne pride do električnih udarov, zdrsov, spotikanj, padcev, opeklin in drugih poškodb.
6. Začasni objekt, ki je v javni rabi, mora biti izveden tako, da ljudem s posameznimi funkcionalnimi oviranostmi omogoči neoviran dostop in njihovo uporabo tako, da so urejeni dostopi, prehodi in povezovalne poti, so opremljeni z ustrezno signalizacijo in orientacijo in se zagotovi parkirna mesta za invalide v bližini glavnega vhoda.
7. Pri oblikovanju začasnih objektov se sledi zahtevi, da objekti po obliki, merilu, medsebojnem razmerju stavbnih mas, materialu in barvi ne motijo podobo kraja. Uporablja se materiale, ki temeljijo na trajnosti rabi naravnih virov, tako da se v največji možni meri uporabi elemente iz okoljsko sprejemljivih surovin in sekundarnih surovin ter da omogočajo večkratno uporabo ali recikliranje objekta ali njegovih delov po odstranitvi.

**(posebni pogoji za začasne nujne objekte)**

1. V sklepu, s katerim vlada oziroma občinski svet določi postavitev začasnega nujnega objekta, se določi namen in lokacijo teh začasnih objektov, čas postavitve, razlog za postavitev in morebitne dodatne ukrepe za zagotavljanje varnosti nujnih objektov glede na njihov namen.
2. Vlada ali občinski svet v sklepu ugotovi upoštevanje podrobnejših meril in pogojev za postavitev iz prejšnjega člena.

**(posebni pogoji za začasne skladiščne objekte)**

1. Začasni skladiščni objekt je od sosednjega objekta investitorja odmaknjen 3 m ali več. Odmik je lahko manjši, če sta fasadi objektov, ki sta bližje od 3 m negorljivi ali težko gorljivi, kar investitor dokaže z mnenjem pooblaščenega strokovnjaka s področja požarne varnosti.
2. Začasni skladiščni objekt je dopustno postaviti na gradbeno parcelo obstoječega objekta, določeno v skladu z zakonom o urejanju prostora tako, da je od meje sosednjih zemljišč odmaknjen najmanj 2 m.

**(prijava začasnega skladiščnega objekta)**

1. Na pristojni občini je treba najmanj osem dni pred postavitvijo začasnega skladiščnega objekta prijaviti začetek gradnje.
2. V prijavi investitor navede:
* podatke o investitorju,
* zemljišče, na katerem je predvidena postavitev objekta,
* bruto tlorisna površina objekta,
* odmike od sosednjih objektov in sosednjih zemljišč in
* čas postavitve, če je predvideni čas postavitve krajši od treh let.
1. Rok iz tretjega odstavka 2. člena tega pravilnika začne teči osem dni od evidentirane prijave začetka gradnje.

**(pogoji odstranitve začasnih objektov)**

1. Investitor začasnega objekta je dolžan po poteku časa, določenega s tem pravilnikom oziroma s sklepom iz 4. člena tega pravilnika, objekt odstraniti.
2. Začasni objekt mora investitor odstraniti na lastne stroške, tako, da ne povzroči škode na sosednjih objektih in zemljiščih. Na zemljišču se vzpostavi stanje, kot je bilo pred postavitvijo začasnega objekta.

**2. PREHODNE IN KONČNE DOLOČBE**

**(gradbena parcela v prehodnem obdobju)**

Za gradbeno parcelo iz drugega odstavka 5. člena tega pravilnika se do 1. januarja 2025 šteje zemljišče pod objektom in zemljišče ob objektu, ki pripada temu objektu, in je trajno namenjeno redni rabi tega objekta.

**(začetek veljavnosti)**

Ta pravilnik začne veljati 15. dan po objavi v Uradnem listu Republike Slovenije.

Št. 007-46/2022

Ljubljana, dne 22. 2. 2022

EVA 2022-2550-0020

**mag. Andrej Vizjak**

 minister

 za okolje in prostor